Binne die Glashuis | Die binne na buite weerspieëling van my gevoelens, gedagtes en drome oor Gesonde Seks
Januarie 16, 2015
I am famous online!
Vandag het my Gesonde Seks Facebook blad 60,000 likes oortref. Wow, wie kon raai. Dit voel soos gister toe ek met die blad begin het. Ek kan goed onthou hoe bang ek was dat ek uit idees sou hardloop, ek meen, hoe lank kan 'n mens nou werklik oor seks praat? Wel, ons vuur nou al die liefdesvlamme aan vanaf 2011 en ek leer nog elke dag iets nuuts oor seks.
Ek het gewonder hoeveel mense die blad sal wil "join", aangesien ons mos nie uit die slaapkamer mag praat nie.
Dit het my 'n jaar gevat om die "10,000 likes" merk te bereik en glo my, julle het my 24/7 besig gehou. Daardie eerste jaar was verseker rof. Maar na die 10,000 merk het die blad eweskielik ontplof en het ek ook 'n bietjie FB slimmer geword . Ek moes onder andere sisteme in plek sit om die groeiende massa Gesonde Seks Facebook aanhangers beter te hanteer. Nou groei ons met so net onder 'n 1000 likes per week.
Sex sells! Ja, maar nie Gesonde Seks nie.
Daar is miljoene mense wat na seks kyk en vir seks betaal op die internet, maar daar is weinig min wat bereid is om oop te maak oor hulle eie seks lewens. Gesonde Seks is 'n moeilike "sell".
Ons het oor die jare meer as 10 000 mense van ons blad af verbied, juis om dit gesond en skoon te hou.
Die ander ding wat by my bly, van die begin dae van Gesonde Seks af, is die verskriklike teenstand wat ek, nie net op 'n daaglikse basis, maar ook op 'n "post-basis" ontvang het. Ek het gereeld gedreig om die blad te sluit en net aan te gaan met my lewe. Maar my vrou het my bemoedig en daar was 'n stil stem in my gees wat my aangehits het.
4 jaar later het ons een van die grootste en aktiefste Afrikaanse Facebook blaaie op die net.
Ek kry minder sulke teenkanting vandag as in die begin dae. Ek dink nie dit is omdat ek "makker" geword het met my posts nie, maar omdat ek so baie van julle het, wat agter my staan en vir my posts "rally". Ek kry die persoon jammer wat op Gesonde Seks iets negatief oor seks of iets oor my sê. "Don't touch me on my studio" kom nou by my op.
So elke nou en dan wanneer ek bediening doen buite die "veiligheid" van die Gesonde Seks Facebook blad, of wanneer ek 'n Facebook advertensie plaas vir mense wie nog nie deel is van Gesonde Seks nie, dan besef ek weer hoekom ek Gesonde Seks in die eerste plek begin het. Want die algemene siening rondom seks, beide binne en buite die kerk is nié gesond nie. Dit is óf te vulgêr óf te preuts. Daar is nie veel Gesonde Seks balans nie.
Ek weet ek is geroep om te doen wat ek doen en ek sal aanhou om dit te doen vir solank ek dit geniet en dit gesond is vir my en my gesin.